google/wiki40b huggingface dataset:
Vergemål

Vergemål er den forpliktelse og myndighet som en verge har til å handle på vegne av en person som mangler evnen til selv å dra omsorg for seg og det vedkommende eier. Dette gjelder både for mindreårige og for voksne som er satt under vergemål fordi vedkommende ikke er i stand til å ivareta sine interesser. For den sistnevnte kategorien ble tidligere ordet umyndiggjort benyttet.
Umyndiggjort kan en myndig person, en person over 18 år, bli etter reglene i lov om umyndiggjørelse av 28. november 1898. Dette kan bare skje hvis vedkommende ikke lenger er i stand til å vareta sine egne interesser.
De sentrale vilkårene for umyndigjering framgår av loven § 1:
§ 1. De som har fyllet 18 år, kan settes under vergemål (umyndiggjøres):
1) naar de paa Grund af Aandssvaghed eller Sindssygdom eller, fordi de er forfaldne til Drukkenskab eller ødelæggende Brug af Morfin eller andre Beruselses- eller Bedøvelsesmidler, mangler Evnen til at drage Omsorg for sig eller sitt Gods, eller
2) naar de paa Grund af Blindhed, manglende Taleevne eller anden legemlig Mangel eller Skrøbelighed mangler Evnen til at drage Omsorg for sig eller sitt Gods, og de derhos selv samtykker i Værgemaalet, eller dette maa ansees nødvendigt for at beskytte dem mot paaviselig Fare for egennyttige Efterstræbelser fra andres Side, eller
3) naar derved Drik, Spil eller Udsvævelser eller iøvrigt ved aabenbart uvittig Adfærd forøder eller splitter sitt Gods, saa at Trang opstaar for dem eller deres Familie eller maa forudsees at ville indtræde, om de en sættes under Værgemaal, eller
Det er nå helt uvanlig at noen blir umyndiggjort. Isteden blir det som regel oppnevnt en hjelpeverge med hjemmel i vergemålsloven.
Hvis noen blir umyndiggjort, så blir det oppnevnes verge. Umyndige har ikke rettslig handleevne. Den rettslige handleevnen ligger hos av vergen. Vergen varetar den umyndiges interesser og handler på den umyndiges vegn i formuessaker, og er også rettslig representant for den umyndige i alle sammenhenger.
Overformynderiet har tilsynet med verget i en kommune.
Vergemålsloven har en omfattende regulering av de umyndiges rettsforhold.
Stikomyti

Stikomyti (gresk: Στιχομυθία, Stikhomythia, «linjetale») er en teknikk i poetisk drama hvor sekvenser av vekslende (alternerende) enkeltlinjer, eller halvlinjer (hemistikhomythia) eller to-linjers tale (distikhomythia) er til to alternerende figurer. Det har vanligvis gjentagelse og antitese, Begrepet har sitt opphav for teateret i antikkens Hellas, men mange dramatikere har siden benyttet teknikken. Etymologisk kommer det av det greske stikhos («rad, verselinjer») og muthos («tale»).
Teknikken ble hyppig brukt av dramatikeren Sofokles og Evripides og passer særlig i avsnitt med dramatisk dialog, hvor to rollefigurer er i voldelig krangel. Den rytmiske intensiteten i altererende linjer kombinert med raske, bitende fektinger i dialogen kan skape en kraftfull effekt. Også Shakespeare er kjent for å benytte teknikken i enkelte av sine verker.
Smil (album)

Smil er et musikkalbum med Petter Wavold, utgitt i 2005.
English National Opera

English National Opera (ofte forkortet ENO) er et britisk operaselskap som holder til i London Coliseum i St. Martin's Lane. Sammen med Royal Opera House er selskapet et av de to største operaselskapene i Storbritannia. Samtlige av selskapets fremføringer er på engelsk, og selskapet er kjent for dets moderne fremføringer til lave priser.
Termisk solkraft

Nåværende teknikk

Termisk solkraft brukes for å produsere fornybar varme eller elektrisk energi (kalt termoelektrisk solenergi, oftest produsert med damp). System med termisk solkraft bruker optiske linser eller speil og ett system som følger solen og konsentrerer sollyset fra ett stort til ett lite område. Det konsentrerte lyset brukes siden som varmekilde for ett termoelektriskt kraftverk.
Det finnes fire vanlige teknikker for å konsentrere lyset, flate parabolskjermer eller «paraboltrau», paraboler, fresnelformede reflektorer og soltorn med absorbator. Hver av disse kan skape høye temperaturer og en motsvarende høy termodynamisk effektivitet, men effektiviteten varierer etter måten de følger og fokuserer sollyset. Takket være nye innovasjoner i teknologien blir termisk solkraft stadig mer kostnadseffektiv.
Köln Bonn lufthavn

Historie

Den første flystripen på stedet ble lagt i 1938. Tidligere hadde flytrafikken til området foregått fra Flughafen Butzweilerhof, nordvest for Köln. 
Dagens lufthavn ble grunnlagt i 1950.  Byene Köln og Bonn fikk en ettårig lisens fra de britiske okkupasjonsmyndighetene (Civil Aviation Board, British Element) til å drive luftfartsvirksomhet. Rettighetene ble overdratt til Flughafen Köln-Bonner Flughafen Wahn GmbH zu Pors. Virksomheten kom i gang i september 1950.
Ett år senere ble virksomheten igjen overtatt av de britiske okkupasjonsmyndighetene. Den sivile luftfart kunne imidlertid gjennomføres uhindret fra og med 1957. Passasjerantallet var da ca. 300 000 per år. I 1958 ble lufthavnen vedtatt utbygget til internasjonal trafikk.
Bonn var inntil 1990 Tysklands foreløpige hovedstad. Som følge av dette ankom en rekke utenlandske statsoverhoder denne lufthavnen, når det skulle på statsbesøk i daværende Vest-Tyskland. Den amerikanske president Dwight D. Eisenhower besøkte lufthavnen i 1959. I 1962 ankom president Charles de Gaulle, sammen med Tysklands president Heinrich Lübke og i 1963 kom president John F. Kennedy til lufthavnen, sammen med Tysklands forbundskansler Konrad Adenauer.
Astronautene Neil Armstrong, Michael Collins og Edwin Aldrin landet på flyplassen i 1969. I pinsen 1983 besøkte en NASA-delegasjon lufthavnen med romfergen Entreprise, montert på ryggen av en Boeing 747. Under landingen var 300 000 tilskuere tilstede.

I 1994 fikk lufthavnen navnet Flughafen Köln/Bonn - «Konrad Adenauer», oppkalt etter Tysklands første forbundskansler.
Sic transit gloria mundi

Pater sancte, sic transit gloria mundi er et latinsk uttrykk som betyr hellige far (dvs. paven), slik forgår verdens storhet (eventuelt: «slik forgår verdslig ry/berømmelse/ære»). Dette sies seremonielt av en munk ved en ny paves innsettelsesseremoni, samtidig med at han brenner en bunt hår bundet til en stav. Hensikten er å minne paven på at han, på tross av den nye tittelens storhet (eventuelt: den nyvunnede æren), stadig er dødelig (og under Gud).
Vjazma (elv)

Vjazma (russisk: Вязьма) er ei elv i Smolensk oblast i Russland. Den er ei venstre sideelv til Dnepr. Elva er 147 km lang, med et nedslagsfelt på 1350 km².
I tidligere tider var Vjazma en del av handelsruta som knyttet sammen de øvre delene av Volga, Oka og Dnepr ved hjelp av dragsteder. Ved elva ligger byen Vjazma, som har sitt navn etter elva.
Sovjetunionens ordensvesen

Sovjetunionens ordensvesen gir en oversikt over heltetitler, ærestitler, ordener og dekorasjoner i det tidligere Sovjetunionen, utmerkelser som belønnet særlige bragder utført av privatpersoner, både militære og sivile. Alle titlene, ordenene og utmerkelsene opphørte 8. desember 1991 etter at Sovjetunionen kollapset. (Noen av disse tildelingene og andre kvasi-tildelinger fortsatte å bli uoffisielt utdelt av Sazi Zaindinova Umalatova i Det Russiske Freds- og Enhetspolitiske parti på vegne av det oppløste presidiet i Det øverste sovjet). Mange av utmerkelsene ble tatt opp i ny form i Den russiske føderasjon, slik som Helt av Sovjetunionen, som ble gjort om til Helt av Den russiske føderasjon. Et vidt spekter av sovjetiske tildelinger og dekorasjoner ble til i perioden 1917 til 1991.
Merk: Oversikten er ikke komplett og de fleste sivile ordener mangler.
Hexocycnidolon

Utseende

En middelsstor, lang og slank, blank, brokete farget trebukk. Antennene er litt lengre enn kroppen, men lange, fine hår på innersiden. Pronotum er sylindrisk og er betydelig lengre enn bredt. Dekkvingene er parallellsidige, livlig  farget i svart, brunt, gult, rødt og hvitt. Beina er nokså lange, lårene røde.

Utbredelse

Arten er utbredt i Sør-Amerika (Fransk Guyana, Peru og nordlige og sentrale deler av Brasil).
Missale Nidrosiense

Tidfestelse

I 1519 var det ennå ikke vanlig å sette kolofonen først i boka, så den finnes på siste side og lyder i oversettelse: «Missalet efter Nidaros kirkes bruk er lykkelig slutt. Trykt i København av mester Paul Reff, kannik sammesteds og av vår hellige herre paven tildelt tittel av akolytt ved Nidaros kirke, i det Herrens år 1519 på den 25. dag i mai.»

Beskrivelse

Etter et forord kommer kalenderen, der årets hellig- og festdager er angitt. Messetekstene er satt opp i to spalter, med store initialer for hver søndag. I likhet med moderne missaler inneholder de både tekstene og instruksjoner til presten. Disse instruksjonene er trykt i rødt – rødt heter på latin ruber (derav rubrikk).
Musikken klarte de ikke å trykke. Trolig har de manglet typer, og kom til at det var mer hensiktsmessig å føre inn dette for hånd. Det er trykt notelinjer i rødt, der tegnene så ble ført inn. Senere brukte man gjerne tresnitt eller kobberstikk for å trykke noter. Gunnerusbibliotekets eksemplar fra Vardal inneholder noter til noen av melodiene .  
Missale Nidrosiense ble redigert av Olav Engelbrektsson, som senere ble Norges siste katolske erkebiskop, og kantor Peter Sigurdsson. Initiativet til å sette sammen og trykke boken ble tatt av erkebiskop Erik Valkendorf, og det var også Valkendorf som finansierte trykkingen. Missale Nidrosiense ble, sammen med Breviarium Nidrosiense, utarbeidet for å dekke den norske katolske kirkes behov for en standardisert liturgi i Norge. Disse skulle erstatte de gamle håndskrevne bøkene som var vanskelige å lese og som ofte hadde foreldet innhold. Sammen ble de to bøkene brukt som grunnlag for den norske katolske kirkes liturgi frem til reformasjonen.
Det er ikke kjent hvor mange eksemplarer som ble trykket, men tanken var at hvert prestegjeld skulle ha et missale. Vi vet at det ble planlagt å trykke et passionale, en pasjonsbønnebok til bruk i påsketida, i 1521. Dette skulle trykkes i 1200 eksemplarer, og det er grunn til å tro at missalet og breviariet ble trykt i minst like mange eksemplarer.
Til bruk for sitt egentlige formål skulle missalet få kort levetid. I 1537 ble reformasjonen gjennomført i Norge, og dermed kom også en ny, luthersk liturgi. I en overgangsperiode må de ha blitt brukt som før, for selv om mange av prestene gikk over til den nye trosretningen var de stort sett ukjent med luthersk liturgi og tankegods. Av håndskrevne notater i enkelte eksemplarer ser vi også at de har blitt liggende i kirkene i flere hundre år etter reformasjonen, og enkelte av tekstene kan ha vært i bruk lenge. 
Missale Nidrosiense er en del av Norges dokumentarv. Det finnes totalt ti bevarte eksemplarer av boken i Norge i dag og ni av dem er i biblioteker. Tre eksemplarer er eid av Nasjonalbiblioteket, mens tre andre eies av NTNU Universitetbiblioteket . Nasjonalbibliotekets eksemplarer er katalogisert med betegnelsen D Pal, som står for «dansk paleotyp», dansk oldtrykk. Dette er en betegnelse som brukes for trykte bøker datert før 1550.
Bibio fulvicollis

Utseende

En middelsstor (lengde 6 – 8 mm), kraftig bygd hårmygg. Antennene hadde åtte ledd, vingene var svakt røykfargede. Hannen hadde kroppen og beina helt svarte. Hunnen hadde svart hode, rød forkropp med tre svarte lengdestriper på ryggen og rødlig bakkropp. Hoftene var svarte, lår og legger rødlige og føttene svarte. Larven er ukjent.

Levevis

Lite eller ingenting er kjent om leveviset til denne arten, men den holdt muligens til på blomsterenger. De fleste funnene er fra juni.

Utbredelse

Arten ser ut til å ha hatt sitt tyngdepunkt i det nordøstlige Europa. De fleste kjente funnene stammer fra Russland, de baltiske statene, Finland og Sverige. I tillegg er den funnet i Sveits. I Norge er de fleste funnene fra dalførene på Østlandet, men den er også funnet i Indre Sogn (Lærdal).
Cordaitaceae

Bygning og utseende

De største artene kunne nå opp i 30 meters høyde, og hadde rosetter av store læraktige blader. Bladnervene gikk langs bladene og gav dem en overfladisk likhet med blader hos enfrøbladete planter, for eksempel tulipan. Bladene hos de fleste former var lange og tungeformede. Tilsvarende rettnervede blader finnes i dag hos slekten Agathis. Bladnervene var parallelle og hadde en eller to falske midtribber (uten xylem). Hos noen arter kunne de bli en meter lange.
Selve trestammen kunne bli en meter i diameter. Hos de best kjente slektene Cordaites og Cordaianthus bar stammen langsgående tette furer, som gir fossilene en langsgående stripet utseende, derav navnet (chorda - (gr.) streng/tråd). Greinene hos de treformende artene satt langt oppe, slik at planten fikk en lang, ugreinet stamme med en markant krone på toppen.
Planten var særbu, med hunn- og hannpblomster. Hunnblomstene formet løslig samensatte kongler, ikke ulike dem man i dag finner hos konglepalmer. Frøene var store og hjerteformede, opptil en cm i diameter og er godt kjent som fossiler.

Levevis

De tidlige cordaitaceaene, særlig slekten Cordaites vokste i sumpområder. Funn av muslinger langs trerøttene viser at de kunne vokse i havet og i brakksvannsumper. I kystsumper var plantene mindre og busk- eller mangroveaktige. Trestammen hadde en ganske stor marghule. Når trærne døde, ble disse fort brutt ned og fylt med sedimenter. I tidligere tider ble de hule stammene, konglene og bladene beskrevet uavhengig av hverandre, og det finnes en rekke navn som alle viser til de samme artene. Cordaiter var også en typisk bestanddel av Glossopteris-floraen som var utbredt i våtmarksområder på det sørlige Pangaea i Perm.
Farmasøytisk institutt (UiO)

Farmasøytisk institutt er et institutt under Det matematisk-naturvitenskapelige fakultet ved Universitetet i Oslo. Instituttet ledes av instituttleder Henrik Schultz.

Forskning

Forskningsaktiviteten ved Farmasøytisk institutt er organisert 11 forskningsgrupper. Flere av gruppene er tverrfaglige og går på tvers av instituttets avdelinger og andre institutter ved MN-fakultetet, samt Det medisinske fakultetet.
Joshua Brillante

Landslaget

Han ble tatt ut i Australias bruttotropp til VM i fotball 2018 i Russland.
Baoji kullkraftverk

Baoji kullkraftverk er et kullkraftverk i provinsen Shaanxi i det nordlige Kina. Det har en installert produksjonskapasitet på 3000 MW, i blokker av 300-600 MW hver. Anlegget ble bygd ut av bl.a NWPCG.
Ramnäs

Ramnäs er et tettsted i Surahammar kommune i Västmanlands län i landskapet Västmanland i Sverige. I 2010 hadde tettstedet 1 465 innbyggere.
Farmakokinetikk

Farmakokinetikk er den delen av farmakologien som omhandler tidsforløpet av en forbindelse i et system. I praksis dreier det seg som regel om  legemidler i hele eller deler av menneskekroppen, men farmakokinetiske prinsipper gjelder alle slags forbindelser i en organisme, som for eksempel næringsstoffer, metabolitter, endogene hormoner og toksiner. Sammenlignet med farmakodynamikk som populært sagt beskriver hva et legemiddel gjør med kroppen, beskriver farmakokinetikk hva kroppen gjør med et legemiddel.

Noen sentrale begreper innen farmakokinetikk

Clearance er et mål på hvor raskt et legemiddel skilles ut og forsvinner fra kroppen. Dette gjelder både kjemisk omdannelse i lever (hepatisk clearance) og utskillelse av uomdannet legemiddel i nyrene (renal clearance).
Distribusjonsvolum angir i hvilken grad legemiddelet distribueres utenfor den sentrale blodsirkulasjonen. Fettløselige medisiner finnes mest i kroppens fettlagre, men vannløselige medisiner finnes mest i vandige oppløsninger i kroppen.
Proteinbinding angir hvilken andel av legemiddelet som er bundet til proteiner i plasma eller perifere vev. For de fleste legemidler er det ubundet legemiddel som gir effekt og bivirkninger, og mengden av ubundet legemiddel er vanligvis proporsjonal med klinisk effekt. Det ubundne legemiddelet er tilgjengelig for reseptorene for er de stedene medisinene binder seg og får medisineffekt /bivirkning. Dersom en større del av det aktuelle stoffet bindes til eggehvitestoffer som ikke gir virkning, vil det være vanskelig å dosere mengden som skal gi virkning på andre aktuelle reseptorer. 
Halveringstid er tiden det tar før konsentrasjonen av en substans, særlig et legemiddel eller et giftstoff, er halvert i blodet eller i kroppen.
Biotilgjengelighet angir hvilken andel av en gitt medikamentdose som når sentral sirkulasjon.
Steady state: Tilstand hvor eliminasjonen av et legemiddel er like stor som den kontinuerlige tilførselen. For noen medisiner med sterk binding til fett eller proteiner kan det være nødvendig å gi store doser til å begynne med for å fylle slike inaktive lagre og raskere oppnå steady state.

Farmakokinetisk variasjon

Genetiske og ervervede faktorer påvirker absorbsjon, distribusjon, metabolisme og ekskresjon. For eksempel vil det være farmakokinetiske forskjeller mellom menn og kvinner, hos pasienter med enkelte sykdommer, mellom ulike etniske grupper og mellom ulike aldersgrupper. Dette kan ha avgjørende betydning for hvilken effekt et legemiddel vil ha, og bør tas hensyn til ved dosering. 
Farmakokinetikk er spesielt viktig ved medisinsk behandling av eldre personer. Dette fordi leverens og nyrenes kapasitet til omsetning av legemidler avtar med alderen. Det finnes flere måter å beregne nyrekapasiteten (nyre-clearance). Eliminasjonen av et legemiddel gjennom nyren er oftest proporsjonal med clearance av kreatinin som kan beregnes ved å måle serum-konsentrasjonen av kreatinin som dannes ved nedbrytning av kreatinfosfat.
Rælingen Fotballklubb

Historikk

Rælingen Fotballklubb har aner helt tilbake til 1905, da sersjant Ole Grøndahl dro i gang Rælingen Idrettsforening. Grøndahl var vekter i Fet og Rælingen og hadde vært med på å stifte Fet Idrettslag i 1900.
Dessverre ble det som var av protokoller fra de tidligere tidenes idrettslag brent under krigen, men Asbjørn Dørumsgaard forteller sin bygdebok at noe av det første den unge idrettsforeningen tok fatt på var å skaffe seg eget hus. Huset ble satt opp på eiendommen Taje, ved Fjerdingby-krysset, like ved der sentralverkstedet ligger i dag.
Thoralf Olsen (Vestersund) var ifølge Dørumsgaard foreningens første formann, men i 1914 hadde den bare 4 medlemmer igjen. På denne tiden var det også et par idrettsforeninger som het Harpun og Roald, og Ytre Rælingen Ungdoms- og Idrettslag som ble startet i 1918. Det var også en forening som kalte seg Rælingen Idrettsforening, og der var Johan Borgen formann i årene 1921-23.
I 1929 ble Rælingen egen kommune, man ble skilt fra Fet og dette satte også fart i idrettslivet. Rælingen Sportsklubb ble stiftet 31. mars 1930 med Einar Monsen som formann. Klubben har særlig dyrket fotball og skisport, forteller Dørumsgaard, som også kan fortelle om Rælingen Skiklubb som ble startet på samme tid, med omtrent samme styre. Hvorvidt Dørumsgaard har gått litt surr i idrettsforeningene har vi ikke lykkes å bringe på det rene, men de to klubbene ble i alle fall slått sammen i 1938, et ekteskap som varte til 1948, selv om idrettsbevegelsen lå nede i krigsårene.
Fotballen hadde i mange år sitt tilholdssted på Torva, men i 1948 kjøpte kommunen 24 mål av eiendommen Korsveien for 22 000 kroner. Dette er stedet der Marikollen ligger i dag, og man begynte straks å planlegge et sentralidrettsanlegg. I 1949 ble arbeidet startet og herredsstyret vedtok at anlegget skulle hete Rælingen Stadion. Den første grasbanen ble sådd i 1955, da Jacob Hofseth var klubbens formann.
Hva som er klubbens fremste resultater kan man sikkert diskutere, men 1987 var et stort år da vi for 6. året på rad var i finaler i Norway Cup. Guttelaget vant gull og junior jenter tok bronse. Siden har vi ikke vært i finalene i Norway Cup, den gang var vi bortskjemte, med lillejentene seirende i finalen året før. I 1987 rykket også A-laget opp til 4. divisjon, det som i 1991 ble 3. divisjon, og der har vi jo vært – til tider helt i toppen – fram til 1999.

Æresmedlemmer

Klubben har en rekke æresmedlemmer, fra gammelt av har vi brødrene Reidar og Sigurd Utsigt, Arne Hobøl, Willy Lofthus og Erling Heggedal. Av nåtidens kjente fjes i Marikollen kan nevnes John Olaussen, Tor Undheim, Svein Nilsen, Tore Sjølie, Asbjørn Nærby, Helen Karlsen, Ole Wågenes, Lisbeth Barbakken og Geir Åge Holen.
Star Wars: Republic Commando

Gameplay

Spilleren har rollen som Boss (kodnummer 38), leder for Delta Squad, en elitetropp av klonesoldater som består av medlemmene Scorch (62), Sev (07) og Fixer (40). Iløpet av introen får man oppleve treningen på hjem planeten Kamino og møte med Delta Squad medlemmene for første gang. Det første oppdraget utspiller seg på planeten Geonosis under krigføringen som blir skildret i filmen Star Wars Episode II: Klonene angriper. Deretter følger et rekognoseringsoppdrag på et av republikkens skip som går under navnet Prosecutor. Det siste oppdraget er på Kashyyyk der hensikten er å redde wookiene fra invasjonsstyrkene til Confederacy of Independent Systems.
Søtstoffer

Søtstoffer er naturlige eller kunstig framstilte kjemiske forbindelser som gir søtsmak og kan brukes istedenfor sukker.

Søthet

Søthet er en smakssak. Smaken for søthet er individuell, men det er mulig å lage en kvantitativ sammenligning av søthet. For eksempel kan 10% sukrose oppløst i vann sammenlignes med andre sukker- eller søtningsløsninger. Hvis 1% løsning av en annen sammensetning smaker like søtt som 10% løsningen med sukrose, vil denne være ti ganger søtere enn sukrose.

Grad av søthet

D-Fruktose er den søteste av de enkle sukkerartene, nesten dobbelt så søt som sukrose. D-Glukose er nesten like søt som sukrose. Sukker som laktose og galaktose har mindre enn 1% av søtheten til sukrose.

Søtningsmidler

Det finnes mange kjente syntetisk fremstilte søtningsmidler. Den kanskje mest kjente er sakkarin. Sakkarin ble oppdaget i 1887 av professor Ila Remsen. Strukturen til sakkarin har ingen likhetstrekk med sakkarider. Sakkarin er ca. 300 ganger søtere enn sukrose.
I 1981 ble aspartam det første søtningsstoffet godkjent av U.S. Food and Drug Administration (FDA) på 25 år. Aspartam er rundt 160 ganger søtere enn sukrose.
Et annet kunstig søtningsmiddel er D-Sucralose, som er en triklorig avledning fra sukrose. Dette disakkaridet er rundt 600 ganger søtere enn sukrose.
Den Norske Krigsforsikring for Skib

Den Norske Krigsforsikring for Skib, Gjensidig Forening (forkortet DNK) er en norsk gjensidig skipsassuranforening i Oslo, eid av den norske rederinæringen i fellesskap. DNK assurerer norske skip og borerigger for krigsrisiko over hele verden, og har dessuten beredskapsoppgaver for skipsfarten. På dette feltet er foreningen blant de største i verden.
Forgjengeren Krigsforsikringen for norske Skib ble opprettet i 1914 ved inngangen til Første verdenskrig, men oppløst i 1923. Imidlertid innså shippingnæringen etterhvert at oppløsningen var et feilgrep i lys av den sterkere internasjonale politiske spenningen, og den 30. oktober 1935 ble Den Norske Krigsforsikring for Skib stiftet. Skipene som inngikk i Nortraship under Andre verdenskrig var assurert i DNK.
I 2012 hadde DNK 455 medlemmer som disponerte 3.011 skip og borerigger forsikret for 209 mrd amerikanske dollar. Forsikringsvilkårene revideres jevnlig og er nedfelt i Norsk Sjøforsikringsplan. Det angis områder hvor forsikringen ikke dekker risikoen, og områder hvor det er nødvendig å tegne tilleggspremie.
Foreningens styreleder i 2009 er Per-Oscar Lund fra selskapet First Olsen AS i Oslo. Svein A. Ringbakken overtok i 2011 som administrerende direktør etter Bjørn Eidem.
Den Norske Krigsforsikring for Skib assurerer skip og rigger i amerikanske dollar, og plasserer følgelig også assuransemidlene i aksjer, obligasjoner og andre verdipapirer i dollar.